KIRJALLINEN KYSYMYS E-0880/03 esittäjä(t): Roberta Angelilli (UEN) komissiolle. Historiallisten rakennusten suojelua koskevan erityisen rahaston perustaminen — Giunta regionale del Lazion ehdotus.



Virallinen lehti nro 011 E , 15/01/2004 s. 0151 - 0152



KIRJALLINEN KYSYMYS E-0880/03 esittäjä(t): Roberta Angelilli (UEN) komissiolle (21. maaliskuuta 2003) Aihe: Historiallisten rakennusten suojelua koskevan erityisen rahaston perustaminen Giunta regionale del Lazion ehdotus Puheenjohtaja Francesco Storacen johtama Giunta regionale del Lazio käsitteli 21. marraskuuta Brysselissä komission puheenjohtajan Romano Prodin läsnäollessa pidetyssä ylimääräisessä kokouksessa Lazion historiallis-kulttuurisen perinnön muodostavien rakennusten staattista kunnostustyötä ja niiden muuttamista turvallisuusnormien mukaisiksi. Lazion alue on aloittamassa kampanjaa, jonka tarkoituksena on tarkastaa, täyttävätkö erityisesti historiallis-kulttuurisesti merkittävät julkiset rakennukset seismiset standardit ja kunnostetaanko niitä. Koska käytettävissä olevat määrärahat ovat kuitenkin niukkoja ja kun otetaan huomioon viimeaikaiset traagiset tapahtumat, jotka ovat tuoneet esille seismiseen riskiin liittyvän turvallisuuden myös matalan riskin alueiksi luokitelluilla alueilla, giunta regionale del Lazio on päättänyt pyytää Euroopan unionilta erityisen, Lazion alueen mahdollisesti yhteisrahoittaman, rahaston perustamista kyseisten toimenpiteiden toteuttamiseksi. Historiallis-kulttuurisesti merkittävät julkiset rakennukset eivät sisälly vuosien 20002006 Docup Lazion (Documento Unico di Programmazione del Lazio) tavoite 2 -ohjelman rahoituseriin eivätkä ne kuulu FEAOG-Lazion (EMOTR) piiriin. Olisi näin ollen toivottavaa, että Euroopan unioni perustaisi ad hoc -rahaston kyseisen aloitteen edistämiseksi. Ottaen huomioon 20. marraskuuta 2002 esittämäni aikaisemman kysymyksen Lazion alueen seismisten riskien torjumisesta ja komission jäsenen Margot Wallströmin siihen antaman vastauksen, jossa hän ilmaisi komission olevan kiinnostunut kaikista alueellisten viranomaisten esittämistä ehdotuksista, joilla käynnissä olevaa toimintaohjelmaa (Docup) voidaan muuttaa käytettävissä olevien varojen keskittämiseksi, voiko komissio vastata seuraaviin kysymyksiin: 1. Voidaanko jo hyväksyttyjen ohjelmien pohjalta olemassa olevia varoja suunnata Lazion alueen aloitteesta? 2. Suunnitteleeko komissio toimia etenkin historiallisesti ja kulttuurisesti arvokkaisiin rakennuksiin kohdistuvien seismisten riskien torjumiseksi? 3. Voidaanko perustaa erityinen historiallisia rakennuksia varten tarkoitettu ad hoc -rahasto? 4. Onko komissiolla hallussaan kyseistä erityisaihetta koskevia tutkimuksia? Michel Barnier'n komission puolesta antama vastaus (23. huhtikuuta 2003) Lazion aluetta koskevassa yhtenäisessä ohjelma-asiakirjassa (YOA), jonka rahoitukseen Euroopan aluekehitysrahasto (EAKR) osallistuu kaudella 20002006, toimenpide I.1, johon on myönnetty 55 miljoonan euron määrärahat, mahdollistaa maaperän suojelua koskevien sellaisten rakenteellisten tukitoimien toteuttamisen, joiden tavoitteena on muun muassa luonnonkatastrofien ennaltaehkäisy. Kyse on erityisesti tukitoimista, joiden tavoitteena on kaltevan maanpinnan vahvistaminen ja vesihuollon parantaminen. Historiallisesti merkittävien rakennusten osalta toimenpide III.2, jonka määrärahat ovat 111 miljoonaa euroa, mahdollistaa toimintalinjan III mukaisesti (paikallisten järjestelmien kehittäminen) matkailun ja kulttuurin kannalta merkittävän omaisuuden säilytys- ja luokittelutoimenpiteiden yhteisrahoituksen. Näihin toimenpiteisiin voi kuulua myös rakennusten suojelu. Kyseisten tukitoimenpiteiden täytäntöönpano kuuluu aluehallinnon toimivaltaan. Aluehallinto on ohjelman hallintoviranomainen ja näin ollen vastuussa erityisesti hankkeiden valinnasta. Komissio kehottaa tämän vuoksi arvoisaa parlamentin jäsentä ottamaan yhteyttä mainittuun viranomaiseen saadakseen aiheesta tarkempia tietoja. Komissiolla ei myöskään ole käytössään erityisiä tutkimustietoja historiallisesti ja kulttuurisesti arvokkaisiin rakennuksiin kohdistuvien seismisten riskien torjunnasta. Se ei aio perustaa tällaisia rakennuksia varten erityistä rahastoa, sillä rakennerahastojen ohjelmatyö tarjoaa alueille mahdollisuudet vastata tämänkaltaisiin vaatimuksiin. Lisäksi olisi todettava, että komissio on monien vuosien ajan uskonut Euroopan standardointikomitean tehtäväksi kehittää ja julkaista Eurocodes-standardeja (56 standardia), joiden tarkoituksena on taata rakennusten sekä maa- ja vesirakennuskohteiden mekaaninen lujuus ja vakavuus. Sarjaan EN 1998 kuuluvat standardit liittyvät erityisesti rakenteiden seismiseen kestävyyteen. Viisi niistä kuudesta standardista, joiden on määrä koskea kyseistä aihetta, on nyt saatu teknisesti päätökseen, ja niitä koskeva muodollinen äänestysmenettely voidaan aloittaa. Standardeja koskevan äänestyksen jälkeen Euroopan standardointikomitea asettaa ne saataville. Italian standardointielimellä on mahdollisuus antaa huomautuksia standardiluonnoksista. Kysymyksen esittäjä voi siis saada Italian viranomaiselta edellä kuvailtujen standardien luonnokset, vaikka standardit eivät olekaan vielä lopullisessa muodossaan.